Document ID: 32002D0627

KOMMISSIONENS AFGØRELSE
af 29. juli 2002
om nedsættelse af de europæiske tilsynsmyndigheders gruppe vedrørende elektroniske kommunikationsnet og -tjenester
(EØS-relevant tekst)
(2002/627/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab, og
ud fra følgende betragtninger:
(1)
Der er blevet etableret et nyt regelsæt for elektroniske kommunikationsnet og -tjenester i overensstemmelse med Europa-Parlamentets og Rådets direktiv 2002/21/EF af 7. marts 2002 om fælles rammebestemmelser for elektroniske kommunikationsnet og -tjenester (rammedirektivet) (1), Europa-Parlamentets og Rådets direktiv 2002/19/EF af 7. marts 2002 om adgang til og samtrafik mellem elektroniske kommunikationsnet og tilhørende faciliteter (adgangsdirektivet) (2), Europa-Parlamentets og Rådets direktiv 2002/20/EF af 7. marts 2002 om tilladelse til at udbyde elektroniske kommunikationsnet og -tjenester (tilladelsesdirektivet) (3) og Europa-Parlamentets og Rådets direktiv 2002/22/EF af 7. marts 2002 om forsyningspligt og brugerrettigheder i forbindelse med elektroniske kommunikationsnet og -tjenester (forsyningspligtdirektivet) (4).
(2)
I alle medlemsstater er der blevet oprettet nationale tilsynsmyndigheder, der forestår de tilsynsopgaver, der er fastsat i de pågældende direktiver, og som Kommissionen skal have meddelelse om i overensstemmelse med artikel 3, stk. 6 i rammedirektivet. I overensstemmelse med rammedirektivet garanterer medlemsstaterne de nationale tilsynsmyndigheders uafhængighed ved at sikre, at de er juridisk adskilt fra og funktionelt uafhængige af alle organisationer, der udbyder elektroniske kommunikationsnet, udstyr eller tjenester. Medlemsstater, som bevarer ejerskab til eller kontrol over organisationer, der stiller elektroniske kommunikationsnet og/eller -tjenester til rådighed, sikrer også, at der er en fuldstændig og effektiv strukturel adskillelse mellem myndighedsopgaverne og de aktiviteter, der er knyttet til ejerskabet eller kontrollen.
(3)
Der er forskelle mellem de forskellige medlemsstater med hensyn til, hvilke ansvar og opgaver der er tillagt tilsynsmyndighederne, men de har alle mindst en tilsynsmyndighed, der har til opgave at føre tilsyn med anvendelsen af bestemmelserne, når de er blevet gennemført i den nationale lovgivning, især bestemmelserne vedrørende det løbende tilsyn med markedet.
(4)
Det er en væsentlig forudsætning, for at det kan lykkes at udvikle et indre marked for elektroniske kommunikationsnet og -tjenester, at de relevante bestemmelser i alle medlemsstater anvendes ensartet. Det nye regelsæt fastlægger de målsætninger, der skal nås, og indeholder en ramme for de nationale tilsynsmyndigheders arbejde, men giver dem samtidig fleksibilitet på visse områder til at anvende bestemmelserne på baggrund af de nationale forhold.
(5)
Der bør nedsættes en »de europæiske tilsynsmyndigheders gruppe vedrørende elektroniske kommunikationsnet og -tjenester« (i det følgende benævnt »gruppen«), som kan rådgive og bistå Kommissionen vedrørende elektronisk kommmunikation.
(6)
Gruppen bør tjene som mellemled mellem nationale tilsynsmyndigheder og Kommissionen på en sådan måde, at den bidrager mest muligt til udviklingen af det indre marked. Den bør også muliggøre et samarbejde mellem nationale tilsynsmyndigheder og Kommissionen på en gennemsigtig måde med henblik på at sikre en sammenhængende anvendelse i alle medlemsstater af regelsættet vedrørende elektroniske kommunikationsnet og -tjenester.
(7)
Gruppen bør tjene som et forum for refleksion, debat og rådgivning for Kommissionen på det elektroniske kommunikationsområde, herunder spørgsmål i forbindelse med gennemførelse og revision af henstillingen om relevante produkt- og tjenestemarkeder og udarbejdelse af afgørelsen om transnationale markeder.
(8)
Der bør opretholdes et nært samarbejde mellem gruppen og det kommunikationspolitiske udvalg, der er nedsat i henhold til rammedirektivet. Gruppens arbejde bør ikke overlappe udvalgets arbejde.
(9)
Der bør sikres koordinering med det frekvensudvalg, der er nedsat i henhold til Europa-Parlamentets og Rådets beslutning nr. 676/2002/EF af 7. marts 2002 om et frekvenspolitisk regelsæt i Det Europæiske Fællesskab (frekvensbeslutningen) (5) og den frekvenspolitikgruppe, der er nedsat i henhold til Kommissionens afgørelse 2002/622/EF af 26. juli 2002 om nedsættelse af en frekvenspolitikgruppe (6), og det kontaktudvalg vedrørende fjernsyn uden grænser, der er nedsat i henhold til Europa-Parlamentets og Rådets direktiv 97/36/EF af 30. juni 1997 om samordning af visse love og administrative bestemmelser i medlemsstaterne vedrørende udøvelse af tv-spredningsvirksomhed (7) -
TRUFFET FØLGENDE AFGØRELSE:
Artikel 1
Emne
Der nedsættes herved en rådgivende gruppe af de uafhængige nationale tilsynsmyndigheder vedrørende elektroniske kommunikationsnet og -tjenester, kaldet »de europæiske tilsynsmyndigheders gruppe vedrørende elektroniske kommunikationsnet og -tjenester« (i det følgende benævnt »gruppen«).
Artikel 2
Definition
I denne afgørelse forstås ved »relevant national tilsynsmyndighed« den offentlige myndighed, der er nedsat i hver medlemsstat til at føre tilsyn med den løbende fortolkning og gennemførelse af bestemmelserne i direktiverne om elektroniske kommunikationsnet og -tjenester som defineret i rammedirektivet.
Artikel 3
Formål
Gruppen rådgiver og bistår Kommissionen med at konsolidere det indre marked for elektroniske kommunikationsnet og -tjenester.
Gruppen bør tjene som mellemled mellem nationale tilsynsmyndigheder og Kommissionen på en sådan måde, at den bidrager mest muligt til udviklingen af det indre marked og ensartet gennemførelse af regelsættet vedrørende elektroniske kommunikationsnet og -tjenester i alle medlemsstater.
Artikel 4
Medlemmer
Gruppen sammensættes af cheferne for de enkelte relevante nationale tilsynsmyndigheder i hver medlemsstat eller deres repræsentanter.
Kommissionen skal være repræsenteret på et passende niveau og varetager sekretariatsarbejdet for gruppen.
Artikel 5
Arbejdsgang
På eget initiativ eller efter anmodning fra Kommissionen rådgiver og bistår gruppen Kommissionen vedrørende alle spørgsmål i forbindelse med elektroniske kommunikationsnet og -tjenester.
Gruppen vælger en formand blandt sine medlemmer. Gruppens arbejde kan efter behov foregå i undergrupper og ekspertarbejdsgrupper.
Formanden indkalder til møde i gruppen efter aftale med Kommissionen.
Gruppen fastsætter selv sin forretningsorden, enten ved konsensus eller, hvis der ikke er enighed, med to tredjedeles flertal, idet hver medlemsstat har én stemme, og med forbehold af Kommissionens godkendelse.
Kommissionen skal være repræsenteret på alle møder i gruppen og skal kunne deltage i alle møder i undergrupperne og ekspertarbejdsgrupperne.
Eksperter fra EØS-stater og EU-tiltrædelseskandidatlande kan deltage som observatører i gruppen. Gruppen kan invitere andre eksperter og observatører til at deltage i møderne.
Artikel 6
Høring
Gruppen hører i vid udstrækning og på et tidligt tidspunkt markedsdeltagere, forbrugere og slutbrugere på en åben og gennemsigtig måde.
Artikel 7
Fortrolighed
Uden at dette i øvrigt indskrænker bestemmelserne i EF-traktatens artikel 287, er medlemmer af gruppen, observatører og alle andre deltagere forpligtet til ikke at videregive oplysninger, som de har fået kendskab til gennem arbejdet i gruppen, dennes undergrupper og ekspertarbejdsgrupper, hvis Kommissionen meddeler dem, at en udbedt udtalelse eller et behandlet spørgsmål er fortroligt. Kommissionen kan i sådanne tilfælde beslutte, at det kun er gruppens medlemmer, der kan deltage i møderne.
Artikel 8
Årsrapport
Gruppen forelægger Kommissionen en årsrapport om sine aktiviteter. Kommissionen fremsender rapporten til Europa-Parlamentet og Rådet, eventuelt med egne kommentarer.
Artikel 9
Ikrafttræden
Denne afgørelse træder i kraft på dagen for offentliggørelsen i De Europæiske Fællesskabers Tidende.
Gruppen påbegynder sit arbejde på afgørelsens ikrafttrædelsesdato.
Udfærdiget i Bruxelles, den 29. juli 2002.

Labels: 12
3
15